ཤེས་རིག་ལས་ཁུངས་ཀྱིས་བཙན་བྱོལ་བོད་མིའི་གཞིས་སྒར་ཁག་ནང་ཡོད་པའི་གཏན་ཉིན་སློབ་གྲྭ་ཁག་གི་སློབ་ཕྲུག་རྣམས་ལ།དམིགས་བསལ་གཟིགས་རྟོག་གནངས་དང་གནང་མུས་ཡིན།ལོ་ལྟར་སློབ་གྲྭ་ཁག་ནས་གཞི་རིམ་སློབ་གྲྭ་ཐོན་མཁན་ཇེ་མང་དུ་འགྲོ་བཞིན་ཡོད་སྟབས་ད་ལྟའི་ཆར་སློབ་ཕྲུག་གྲངས་༡༢༠༠ལྷག་ཐོན་གྱི་ཡོད་པ་དང།དེ་ནས་སློབ་ཕྲུག་གང་མང་ཞིག་མཐོ་སློབ་ཁག་ཏུ་སློབ་བསྐྱོད་བྱེད་ཀྱི་ཡོད།དེར་བརྟེན།ཤེས་རིག་ལས་ཁུངས་ཀྱིས་སློབ་ཡོན་རོགས་རམ་ཐབས་འཚོལ་དང་ལག་བསྟར་མཇུག་སྐྱོང་ཡོང་སླད་ཕྱི་ལོ་༡༩༧༩ལོར་མཐོ་སློབ་རོགས་སྐྱོར་སྡེ་ཚན་འདི་བཞིན་ལོགས་སུ་ཆེད་འཛུགས་གནང༌།སྡེ་ཚན་འདིས་རྒྱ་བལ་འབྲུག་གསུམ་ནང་བོད་ཕྲུག་འཛིན་གྲྭ་བཅུ་གཉིས་ཐོན་མཁན་མཐོ་སློབ་བསྐྱོད་འདོད་ཡོད་པ་རྣམས་ལ་ཉེ་བའི་གཙུག་ལག་རབ་འབྱམས་དང༌།གཙུག་ལག་རབ་འབྱམས།དུས་ཐུང་ལས་རིགས་སློབ་སྦྱོང༌།དུས་ཐུང་ལག་འཁྱེར་གྱི་སློབ་སྦྱོང༌།རིགས་གཅིག་རྐང་འཛིན་ཉམས་ཞིབ་སློབ་སྦྱོང་བཅས་ཀྱི་སློབ་ཡོན་གནང་རྒྱུ་དང༌།མཐོ་རིམ་སློབ་ཡོན་གྱི་གནས་སྟངས་ཁག་རྒྱ་བལ་འབྲུག་གསུམ་གྱི་ས་གནས་འགོ་འཛིན་དང་གཏན་ཉིན་སློབ་གྲྭ་སོགས་ལ་འཚེམས་ལུས་མེད་པར་ཡོངས་ཁྱབ་གསལ་བསྒྲགས་ཞུ་བ་དང།མཐོ་རིམ་སློབ་ཡོན་ཆ་བགོས་གནང་ཕྱོགས་ཐད་སྒྲིག་གཞི་དང་ཚོགས་ཆུང་ཟུར་འཛུགས་བྱས་ཏེ།སློབ་ཡོན་ཆ་བགོས་བྱས་པ་རྣམས་སློབ་ཚན་སོ་སོར་སློབ་ཡོན་གྲངས་ཚད་དང་ཡིག་རྒྱུགས་ཀྱི་བརྒྱ་ཆ་རྩེ་བཏོག་གིས་སློབ་ཡོན་བགོ་འགྲེམས་ཞུ་བཞིན་ཡོད།